
Dos reddenda. Hozományi paktumok a klasszikus korszak szerződési gyakorlatában

A dolgozat témája a hozományi pactumok, ezen belül is e megállapodások klasszikus korban érvényesülő gyakorlata. A Digesta-forrásszövegek, illetve a fennmaradt okiratok egyértelműen bizonyítják, hogy elterjedt volt a hozománnyal kapcsolatos rendelkezések, a házasság alatt fennálló vagyonjogi viszonyok, valamint a házasság megszűnésének esetére szóló szabályok formátlan megállapodásban (hozományi pactumban) való rögzítése.
Ha fellapozzuk a Digesta 23,4 titulusát – amely a jogtudósok hozományi pactumokkal kapcsolatos írásait tartalmazza De pactis dotalibus címen – rendkívül érdekes és nagyon sokszínű szabályozási modellekkel találkozhatunk. Előremutatóan, csupán példálózó jelleggel elég itt megemlíteni a törvény által meghatározott szabályok klaudikálóan kógens jellegét, a nők érdekét szolgáló dos aestimata intézményét, vagy a szintén a nők javára kikötött közvetlen végrehajtási jogot biztosító klauzulát.
A szerző a dolgozatában körbejárja a hozomány visszaszolgáltatásával kapcsolatos legfontosabb kérdéseket: áttekinteti, hogy a házasság felbomlása esetén milyen kötelezettségek terhelik, illetve milyen jogok illetik meg a feleket a hozomány tekintetében, hogyan érvényesítheti a nő követeléseit férjével szemben, majd megvizsgálja, hogy ezeket a kérdéseket hogyan szabályozták formátlan megállapodások keretében. A szerző a téma tárgyalása során exegetikus jogesetelemző, történeti leíró, valamint összehasonlító jogi módszereket alkalmaz.
A dolgozat célja az, hogy egy átfogó képet adjon a hozományi pactumok gyakorlatáról, illetve hogy rávilágítson a kialakult szabályozás sokszínűségére, gyakran látszólag ellentmondásos elemeire és a joggyakorlat, valamint a jogtudósok által kidolgozott fejlett jogi megoldásokra.



